Пасланне да Філіпянаў

1

Прывітанне

1Павел і Цімафей, слугі Езуса Хрыста, усім святым у Хрысце Езусе, якія знаходзяцца ў Філіпах, разам з біскупамі і дыяканамі: 2ласка вам і спакой ад Бога Айца нашага і Пана Езуса Хрыста.

Падзяка і малітва за філіпянаў

3Дзякую майму Богу пры кожнай згадцы пра вас. 4Заўсёды кожную сваю малітву за ўсіх вас я ўзношу з радасцю, 5за ваш удзел у абвяшчэнні Евангелля з першага дня аж дагэтуль. 6Упэўнены, што той, хто пачаў у вас добрую справу, закончыць яе да дня Езуса Хрыста. 7І гэта справядліва для мяне так думаць пра ўсіх вас, бо вы – у маім сэрцы, і ўсе вы мае саўдзельнікі ў маёй ласцы, у маіх кайданах, у абароне і ва ўмацаванні Евангелля. 8Бог — мой сведка, што я люблю ўсіх вас любоўю Езуса Хрыста. 9Таму малюся, каб вашая любоў яшчэ больш узрастала ў пазнанні і ва ўсякім адчуванні, 10каб вы пазнавалі лепшае, каб вы былі справядлівымі і беззаганнымі ў дзень Хрыста, 11напоўненыя пладамі справядлівасці праз Езуса Хрыста дзеля славы і хвалы Божай.

Пашырэнне Евангелля

12Хачу, браты, каб вы ведалі, што маё ганенне паспрыяла яшчэ большаму пашырэнню Евангелля. 13Так што мае кайданы сталі бачнымі ў Хрысце ва ўсёй прэторыі і сярод усіх іншых. 14Праз гэта многія з братоў у Пану, перакананыя маімі кайданамі, яшчэ больш адважыліся бясстрашна абвяшчаць слова. 15Некаторыя, праўда, ад зайздрасці і дзеля спрэчкі абвяшчаюць Хрыста, іншыя ж – з добрай волі. 16Гэтыя астатнія робяць гэта з любові, бо ведаюць, што я пастаўлены дзеля абароны Евангелля. 17Тыя ж дзеля звады прапаведуюць Хрыста няшчыра, з намерам зрабіць мае кайданы яшчэ цяжэйшымі. 18Дык што? Усялякім чынам, ці то дзеля выгляду, ці то праўдзіва, абвяшчаецца Хрыстус. І я гэтаму радуюся, і буду радавацца. 19Бо ведаю, што гэта прывядзе мяне да збаўлення праз вашую малітву і дапамогу Духа Езуса Хрыста, 20паводле чакання і маёй надзеі, што я ні ў чым не буду асаромлены. Але з поўнай адвагай, як заўсёды, так і сёння, узвялічаны будзе Хрыстус у целе маім ці праз жыццё, ці праз смерць.

21Бо для мяне жыццё – гэта Хрыстус, а смерць – гэта выгада. 22А калі жыццё ў целе – гэта для мяне плён працы, то не ведаю, што выбраць. 23Вабіць мяне і тое, і другое: маю жаданне памерці і быць з Хрыстом, бо гэта значна лепш; 24але заставацца ў целе больш патрэбна для вас. 25Перакананы ў гэтым, я ведаю, што застануся і буду з вамі дзеля вашага поспеху і радасці ў веры, 26каб хвала ваша ў Хрысце Езусе памножылася праз мяне, калі я зноў прыйду да вас.

Заклік да вытрываласці, еднасці і пакоры

27Толькі вядзіце жыццё, годнае Хрыстовага Евангелля, каб я, калі прыбуду і ўбачу вас ці калі буду далёка, пачуў пра вас, што вы трываеце ў адным духу. Аднадушна змагайцеся за веру ў Евангелле 28і ні ў чым не палохайцеся праціўнікаў. Гэта стане для іх прычынай згубы, а для вас – збаўленнем, і гэта ад Бога. 29Вам дадзена дзеля Хрыста не толькі верыць у Яго, але і цярпець за Яго, 30паколькі вы вядзеце тую ж барацьбу, якую бачылі ўва мне і пра якую цяпер чуеце ад мяне.

2

1Калі ёсць які заклік у Хрысце, калі ёсць якое падбадзёрванне любові, калі ёсць якая лучнасць Духа, калі ёсць якое сардэчнае спачуванне, 2то дапоўніце маю радасць, каб вы думалі тое самае, мелі тую самую любоў, былі аднадушнымі і аднадумцамі. 3Нічога не рабіце дзеля разладу ці дзеля пустой пахвальбы, але ў пакоры лічыце адзін аднаго вышэйшым за сябе. 4Не клапаціцеся кожны толькі пра сваё, але і пра іншых.

Гімн Хрысту, прыніжанаму і ўзвышанаму

5Няхай вашыя думкі будуць такімі, як у Хрысце Езусе. 6Ён, будучы ў постаці Бога, не скарыстаў з таго, каб быць нароўні з Богам, 7але выракся самога сябе, прыняўшы постаць слугі, прыпадобніўшыся да людзей. І з выгляду стаўшы як чалавек, 8прынізіў сябе, будучы паслухмяным ажно да смерці, смерці крыжовай.

9Таму Бог узвысіў Яго і даў Яму імя па-над усялякае імя, 10каб на імя Езуса схілілася кожнае калена стварэнняў нябесных, зямных і падземных, 11і каб кожны язык вызнаваў, што Панам ёсць Езус Хрыстус дзеля хвалы Бога Айца.

Павел заклікае філіпянаў клапаціцца аб збаўленні

12Умілаваныя мае, як вы заўсёды былі паслухмянымі не толькі ў маёй прысутнасці, але яшчэ больш цяпер, у час маёй адсутнасці, так з бояззю і трымценнем здзяйсняйце сваё збаўленне. 13Бо гэта Бог ёсць тым, хто чыніць у вас жаданне і дзеянне паводле свайго ўпадабання. 14Усё рабіце без нараканняў і сумненняў, 15каб вы сталі бездакорнымі, бязвіннымі і беззаганнымі Божымі дзецьмі сярод ілжывага і падступнага пакалення, у якім вы ззяеце, як светачы ў свеце. 16Трымайцеся слова жыцця на пахвалу мне ў дзень Хрыстовы, што я не дарма бег і не дарма працаваў. 17Калі нават і пральюся як ахвяра на служэнне вашай веры, то радуюся і цешуся разам з усімі вамі. 18Таксама і вы радуйцеся і цешцеся са мною.

Місія Цімафея і Эпафрадыта

19Маю надзею ў Пану Езусе, што ў хуткім часе прышлю да вас Цімафея, каб я супакоіўся, даведаўшыся пра вас. 20Бо я не маю іншага аднадумца, які б так шчыра рупіўся пра вас. 21Усе шукаюць свайго, а не таго, што Езуса Хрыста. 22Вы ведаеце яго вернасць, бо ён, як бацькаў сын, служыў разам са мною дзеля пашырэння Евангелля. 23Спадзяюся, што я пашлю яго да вас адразу, як толькі вырашу свае справы. 24Маю надзею ў Пану, што і сам неўзабаве прыбуду да вас.

25Я палічыў патрэбным паслаць да вас Эпафрадыта, брата, свайго паплечніка ў працы і змаганні, вашага пасланца і слугу ў маёй патрэбе, 26бо ён вельмі тужыў па ўсіх вас і вельмі непакоіўся з-за таго, што вы пачулі пра яго хваробу. 27І сапраўды, ён смяротна захварэў. Але Бог змілаваўся над ім, і не толькі над ім, але і нада мною, каб я не меў дадатковага смутку. 28Таму я тым хутчэй паслаў яго, каб вы ўбачылі яго і ўзрадваліся зноў, і каб я не меў смутку. 29Прыміце яго ў Пану з поўнай радасцю і майце ў пашане такіх, 30бо ён быў у небяспецы смерці за справу Хрыста, рызыкаваў жыццём, каб споўніць тое, у чым вы не маглі служыць мне.

3

Езус Хрыстус – найбольшая каштоўнасць

1Урэшце, браты мае, радуйцеся ў Пану. Пісаць вам тое самае мне не цяжка, для вас жа гэта карысна. 2Асцерагайцеся сабак, асцерагайцеся ліхіх работнікаў, асцерагайцеся абразання! 3Мы прымаем абразанне, калі служым у Божым Духу і ганарымся ў Хрысце Езусе, а не спадзяёмся на цела. 4Хоць я магу спадзявацца і на цела. Калі хто іншы спадзяецца на цела, то тым больш я, 5абрэзаны на восьмы дзень, з роду Ізраэля, з пакалення Бэньяміна, габрэй ад габрэяў, паводле Закону – фарысей, 6паводле руплівасці – ганіцель Касцёла, паводле справядлівасці Закону – беззаганны.

7Але што было для мяне набыткам, тое дзеля Хрыста я палічыў стратай. 8Ды і ўсё лічу стратаю дзеля перавагі пазнання Езуса Хрыста, майго Пана.

Дзеля Яго я ўсё страціў і лічу смеццем, каб набыць Хрыста 9і апынуцца ў Ім не са сваёю справядлівасцю, якая паходзіць з Закону, але з тою, якая паходзіць з веры ў Хрыста, са справядлівасцю ад Бога, заснаванай на веры, 10каб пазнаць Яго і моц Ягонага ўваскрасення і саўдзельнічаць у цярпеннях Ягоных, прыпадабняючыся да Ягонай смерці, 11каб нейкім чынам дасягнуць уваскрашэння. 12Не тое, каб я ўжо атрымаў гэта і ўжо стаў дасканалым, але я імкнуся атрымаць тое, дзеля чаго мяне здабыў Езус Хрыстус. 13Браты, я не лічу, што ўжо атрымаў гэта, але толькі забываю тое, што за мною, і сягаю да таго, што наперадзе. 14Паводле мэты імкнуся да ўзнагароды высокага паклікання Божага ў Хрысце Езусе.

15Будучы дасканалымі, давайце так думаць, а калі інакш думаеце, то Бог вам адкрые. 16Аднак, будзем жа трымацца таго, чаго мы ўжо дасягнулі.

Добрыя і дрэнныя хрысціяне

17Наследуйце мяне, браты, і глядзіце на тых, хто паступае паводле ўзору, які маеце ў нас. 18Бо многія, пра каго часта казаў вам, а цяпер нават з плачам кажу, паступаюць, як ворагі Хрыстовага крыжа. 19Іхні канец – пагібель, іхні бог – чэрава, і слава іх – у сораме іхнім; яны думаюць пра зямное. 20А наша айчына знаходзіцца ў нябёсах, адкуль мы чакаем Збаўцу, Пана Езуса Хрыста, 21які пераменіць нашае прыніжанае цела на падабенства свайго праслаўленага цела праз дзеянне моцы, якой Ён можа падпарадкаваць сабе ўсё.

4

Заклік да дасканалага жыцця

1Таму, мае ўмілаваныя браты, па якіх сумую, радасць і вянец мой, так трывайце ў Пану, умілаваныя!

2 Прашу Эводзію і Сынтыхею быць аднадумцамі ў Пану. 3Таксама і цябе прашу, блізкі сябра, дапамагай ім, бо яны змагаліся за Евангелле разам са мною і разам з Клементам ды іншымі маімі супрацоўнікамі, імёны якіх упісаны ў кнігу жыцця.

4Радуйцеся заўсёды ў Пану. Яшчэ раз кажу: радуйцеся! 5Лагоднасць вашая няхай будзе вядомая ўсім людзям. Пан блізка. 6Ні пра што не турбуйцеся, але ў кожнай малітве і просьбе з удзячнасцю адкрывайце вашыя жаданні перад Богам. 7І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

8Нарэшце, браты, што ёсць праўдзівае, што годнае, што справядлівае, што беззаганнае, што ласкавае, што хвалебнае, калі гэта нейкая цнота або нешта годнае пахвалы – пра гэта думайце. 9Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі.

Падзяка за клопат

10Я вельмі ўзрадаваўся ў Пану, што вы зноў клапоціцеся пра мяне. Вы і раней клапаціліся, але вам неставала нагоды. 11Кажу гэта не таму, што маю патрэбу, бо я навучыўся быць задаволеным тым, што ў мяне ёсць. 12Я ўмею быць і ў прыніжэнні, умею быць і ў дастатку; я прывучыўся да ўсяго: і насычацца, і галадаць, і быць у дастатку, і цярпець нястачу. 13Усё магу ў тым, хто мяне ўзмацняе.

14Аднак вы добра зрабілі, раздзяліўшы са мною маё цярпенне. 15Ведаеце таксама вы, філіпяне, што ў пачатку абвяшчэння Евангелля, калі я выйшаў з Македоніі, ніводная супольнасць, апроч вас адных, не далучылася да мяне ў справе давання і прыняцця. 16Вы таксама некалькі разоў дасылалі мне ў Тэсалоніку, калі я быў у патрэбе. 17Кажу не таму, што шукаю дару, але шукаю плёну, які памнажаецца на вашую карысць. 18Я атрымаў усё і маю празмерна. Я забяспечаны ўсім, атрымаўшы ад Эпафрадыта дасланае вамі – салодкі водар, ахвяру прыемную, якая падабаецца Богу. 19А мой Бог няхай задаволіць усялякую вашую патрэбу паводле свайго багацця ў хвале ў Езусе Хрысце. 20Богу ж і Айцу нашаму хвала на векі вечныя. Амэн.

Заключныя прывітанні

21Прывітайце кожнага святога ў Хрысце Езусе. Вітаюць вас усе браты, якія тут са мною. 22Вітаюць вас усе святыя, а найбольш тыя, што з дому цэзара.

23Ласка Пана нашага Езуса Хрыста з духам вашым. Амэн.

© Канферэнцыя Каталіцкіх Біскупаў у Беларусі, Мінск 2017

Table of Contents

1

2

3

4